Det har hele sommeren væltet ind med turister i Aalborg. I juli var godt 73 procent af alle hotelsenge i Aalborg belagt. Det er en stigning på knap syv procent i forhold til juli sidste år, og samtidig ny rekord for Aalborg i den helt store sommerferiemåned. Turistorganisationen Destination Nord er overrasket over rekorden, for i foråret var der intet, der tydede på, at det skulle gå sådan. - Vi kunne se, at mange ikke havde besluttet sig endnu, og så startede vi en stor kampagne i Norge og Danmark, siger direktør i Destination Nord Tonny Skovsted Thorup. Flere årsager til fremgang Ifølge Destination Nord skyldes stigningen en kombination af inflation, højere brændstofpriser og færre danskere, der rejser til udlandet. Desuden har der været der været en såkaldt paskrise i Norge. Flere hundrede tusinde nordmænd, hvis pas var udløbet under coronakrisen, har ikke kunnet få et nyt pas på grund af forsinkelser i produktionen. Derfor var de tvunget til at vælge et ferieland uden paskrav. Det har gavnet Aalborg. - Jeg er simpelthen så glad for det, for det har virkelig været to hårde år. Det har ikke mindst været hårdt i Aalborg, som virkelig har haft svært ved at komme sig under og efter corona. Vi har i den grad haft behov for at få penge i kassen, påpeger Tonny Skovsted Thorup over for TV2 Nord. Destination Nord arbejder med turisme i de fire nordjyske kommuner: Aalborg, Brønderslev, Læsø og Frederikshavn. Alle steder forventer de en turismefremgang på 10-15 procent, i forhold til 2019 som var sidste år før corona.

Referat:
Hoteller i Aalborg sætter rekord for juli. Næsten tre fjerdedele af alle senge har været optaget.